P6_TA(2007)0185

Yhteisön lainsäädännön vahvistaminen työntekijöille tiedottamisen ja heidän kuulemisensa alalla

Euroopan parlamentin päätöslauselma 10. toukokuuta 2007 yhteisön lainsäädännön vahvistamisesta työntekijöille tiedottamisen ja heidän kuulemisensa alalla

Euroopan parlamentti, joka

- ottaa huomioon EY:n perustamissopimuksen 136 artiklan,

- ottaa huomioon työntekijöille tiedottamista ja heidän kuulemistaan koskevista yleisistä puitteista Euroopan yhteisössä - luonnos työntekijöiden edustusta koskevaksi Euroopan parlamentin, neuvoston ja komission yhteiseksi julistukseksi 11. maaliskuuta 2002 annetun Euroopan parlamentin ja neuvoston direktiivin 2002/14/EY [1], työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annetun neuvoston direktiivin 98/59/EY [2], eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetun direktiivin 94/45/EY [3] ja työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 12. maaliskuuta 2001 annetun neuvoston direktiivin 2001/23/EY [4]; ottaa huomioon, että kaikki nämä direktiivit koskevat työmarkkinaosapuolten vuoropuhelun välineitä koskevan jäsenvaltioiden lainsäädännön yhdenmukaistamista,

- ottaa huomioon 4. syyskuuta 2001 hyväksymänsä päätöslauselman direktiivin 94/45/EY soveltamisesta [5],

- ottaa huomioon komission tiedonannon "Rakenneuudistukset ja työllisyys — Rakenneuudistusten ennakointi ja tukeminen työllisyyden kehittämiseksi: Euroopan unionin tehtävät" (KOM(2005)0120),

- ottaa huomioon Euroopan talous- ja sosiaalikomitean 14. joulukuuta 2005 antaman lausunnon [6],

- ottaa huomioon 15. maaliskuuta 2006 hyväksymänsä päätöslauselman "Rakenneuudistukset ja työllisyys" [7],

- ottaa huomioon aikaisemmat päätöslauselmansa teollisuuden rakennemuutoksista ja yritysfuusioista,

- ottaa huomioon komission 25. huhtikuuta 2007 parlamentin täysistunnossa antaman julkilausuman yhteisön lainsäädännön vahvistamisesta työntekijöille tiedottamisen ja heidän kuulemisensa alalla,

- ottaa huomioon työjärjestyksen 103 artiklan 4 kohdan,

A. ottaa huomioon, että globalisaation myötä yhä useammat yritykset toimivat kansainvälisellä tasolla,

B. ottaa huomioon, että rakennemuutoksen, fuusioiden, yritysten siirtojen jne. muodostama prosessi, joka vaikuttaa kaikkiin aloihin ja toimintoihin ja saa aikaan muutoksia yritysten rakenteessa, tuotannossa ja työllisyydessä, on voimistunut,

C. ottaa huomioon, että useat rakennemuutos- ja joukkoirtisanomistapaukset eri aloilla ovat osoittaneet, että työntekijöiden oikeutta saada tietoa ja tulla kuulluiksi koskevassa yhteisön lainsäädännössä saattaa olla ongelmia,

D. katsoo, että tiedon rakentava ja positiivinen vaihto ja työntekijöiden aito kuuleminen ovat tärkeitä teollisten muutosten ennustamisen kannalta; katsoo myös, että tiedottaminen ja kuuleminen ovat tärkeä osatekijä yhteisessä eurooppalaisessa sosiaalisessa mallissa;

1. kehottaa komissiota tekemään aloitteita yhteisön lainsäädännön tarkistamiseksi ja päivittämiseksi työntekijöille tiedottamisen ja heidän kuulemisensa alalla, kuten parlamentti on jo useita kertoja ja viimeksi 15. maaliskuuta 2006 annetussa päätöslauselmassa vaatinut, jotta voidaan varmistaa johdonmukainen ja tehokas oikeudellinen kehys, taata oikeusvarmuus ja parantaa sosiaalisen vuoropuhelun sujuvuutta kansallisten tasojen ja eurooppalaisen tason välillä;

2. kehottaa komissiota esittämään parlamentille aikataulun kuulemista ja tiedottamista, työntekijöiden joukkovähentämistä, työntekijöiden oikeuksien turvaamista yrityksen luovutuksen yhteydessä ja erityisesti eurooppalaisesta yritysneuvostosta annetun direktiivin 94/45/EY kauan odotettua tarkistamista koskevan yhteisön lainsäädännön tarkistamista ja nykyaikaistamista varten;

3. kehottaa komissiota ryhtymään pikaisesti toimiin, jotta varmistetaan, että tällainen tiedottaminen ja kuuleminen pannaan jäsenvaltioissa asianmukaisesti täytäntöön, sekä lähettämään ilmoituksen niille jäsenvaltioille, joissa tiedottamis- ja kuulemisdirektiivejä ei panna täytäntöön;

4. panee erityisesti merkille, että direktiiviä 94/45/EY ei joko ole pantu lainkaan täytäntöön, tai jos onkin, jäsenvaltioiden täytäntöönpanossa käyttämissä tavoissa on suuria ja perusteettomia eroja; kehottaa komissiota myös laatimaan pikaisesti täysimääräisen kertomuksen parlamentille ja lähettämään jäsenvaltioille tarpeen vaatiessa ilmoituksen;

5. muistuttaa komissiota siitä, että Euroopan tasolla tarvitaan johdonmukaista teollisuuspolitiikkaa, jonka sosiaaliset ja ympäristölliset vaikutukset otetaan asianmukaisesti huomioon; katsoo, että työmarkkinaosapuolilla on keskeinen asema kehitettäessä tällaista politiikkaa;

6. kehottaakin komissiota parantamaan edelleen politiikkojensa koordinaatiota eri aloilla, kuten sosiaaliasioiden, talous- ja raha-asioiden, teollisuuden ja tutkimuksen sekä kehitysyhteistyöpolitiikan alalla, sekä kannustamaan työmarkkinaosapuolia aktiiviseen osallistumiseen kehitettäessä johdonmukaisia politiikkoja vahvan, innovatiivisen ja kilpailukykyisen eurooppalaisen teollisuuden ylläpitämiseksi;

7. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Euroopan tason työmarkkinaosapuolille.

[1] EYVL L 80, 23.3.2002, s. 29.

[2] EYVL L 225, 12.8.1998, s. 16.

[3] EYVL L 254, 30.9.1994, s. 64.

[4] EYVL L 82, 22.3.2001, s. 16.

[5] EYVL C 72 E, 21.3.2002, s. 68.

[6] EUVL C 65, 17.3.2006, s. 58.

[7] EUVL C 291 E, 30.11.2006, s. 297.

--------------------------------------------------